**Telki Község**

**Jegyzője**

**Előterjesztés**

**A szociális igazgatásról és ellátásokról valamint a gyermekvédelmi ellátásokról szóló helyi rendelet felülvizsgálatáról**

**Az előterjesztés mellékletei**: ---

**Az előterjesztést tárgyalta**: Szociális Bizottság,

**Az előterjesztés elfogadása**: minősített többségű rendelet

A képviselő-testület 2017. október 30-i ülésén fogadta el a szociális igazgatásról és ellátásokról valamint a gyermekvédelmi ellátásokról szóló 17/2017.(X.31.) Ör. rendeletét.

A rendelet hatálybalépése óta több gyakorlati kérdés merült már fel. A gyermekétkeztetési térítési díj kedvezmény esetében javaslunk módosítást a rendeletben. A módosítás az igénylés benyújtásnak és folyósításának tekintetében tesz változásokat.

Telki, 2018. január 26

Deltai Károly

polgármester

**Telki Község Önkormányzat**

**Képviselő-testületének**

**…./2018.(II. ) Ör. számú rendelete**

**A szociális igazgatásról és ellátásokról valamint a gyermekvédelmi ellátásokról**

**szóló**

**17/2017.(X.30.) Ör. számú rendelet módosításáról**

Telki község Önkormányzat képviselő-testülete a szociális igazgatásról és szociális ellátásokról szóló 1993. évi III. törvény 132.§. (4) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bek., 131.§ (1) bekezdésben és 151.§. (9) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13.§. ( 1 ) bekezdésének 8. pontjában meghatározott feladatkörében a szociális igazgatásról és ellátásokról valamint a gyermekvédelmi ellátásokról szóló 17/2017.(X.30.) Ör.számú rendeletét ( a továbbiakban: Rendelete ) az alábbiak szerint módosítja.

**1. §**

A Rendelet 8.§-a helyébe az alábbi rendelkezés lép:

***Gyermekétkeztetési térítési díj kedvezmény***

*(1) A Gyvt. 21./B. §. (2) bekezdésben biztosított normatív kedvezményen túl rendkivüli települési támogatásként további 50%-os étkezési díjkedvezményt kell biztosítani*

*a) a három vagy többgyermekes családoknál gyermekenként,*

*b) tartósan beteg vagy fogyatékos gyermek, tanuló után, feltéve, hogy az a) és b) pont esetében a családban az egy főre jutó havi jövedelem nem haladja meg az öregségi nyugdíj mindenkori legkisebb összegének 300%-át, egyedül élő esetén 350 %-át.*

*(2) A Szociális Bizottság egyéni rászorultság alapján az étkezési térítési díjból kedvezményt adhat, ha a családban az egy főre jutó jövedelem nem éri el a mindenkori öregségi nyugdíj 300 %- át, gyermekét egyedül nevelő esetén 350 %-át.*

*(3) Az önkormányzat az ellátás megkezdésekor, de legkésőbb az ellátás igénybevételétől számított 8 napon belül értesíti a kötelezettet a térítési díjról.*

*(4) A gyermekétkeztetési térítési díjkedvezmény iránti kérelmet a szülő vagy más törvényes képviselő, illetve a nagykorú kérelmező terjesztheti elő a Hivatalnál.*

*(5) A gyermekétkeztetési térítési díjkedvezményre való jogosultság kezdő időpontja a kérelem benyújtás hónapjának első napja. A gyermekétkeztetési térítési díjkedvezményre való jogosultságot egy év időtartamra kell megállapítani.*

**2.§.**

A Rendelet 6.§-az alábbi 9). bekezdéssel egészül ki:

*(9) A havi rendszerességgel folyósított pénzbeli ellátások a kérelmezőt a kérelem benyújtásának hónap első napjától illetik meg. A jogosultság megszüntetése esetében a megszüntetés napja – amennyiben e rendelet másként nem rendelkezik - a megszüntetésre okot adó körülmény bekövetkezte hónapjának utolsó napja.*

*Ápolási célú települési támogatás esetén az ápolt személy halála esetén az ápolási támogatás folyósítását a halál időpontját követő hónap utolsó napjával kell megszüntetni.*

**3.§.**

Ez a rendelet a kihirdetést követő napon lép hatályba.

Deltai Károly dr. Lack Mónika

polgármester jegyző